10. schôdza NR SR - 1.deň - C. noc
Dátum: 2020-07-24
Poslanec: Zajačik, Vladimír (OĽANO)
Druh vystúpenia: Vystúpenie

200. Ďakujem pekne. Pán predsedajúci, vážení členovia vlády, vážené kolegyne, kolegovia, najskôr sa chcem ospravedlniť, že ešte v takejto rannej dobe vás otravujem, ale už keď som si dal tú prácu, napísal som to, tak vás chcem aspoň trošku s tým oboznámiť. Ešte raz sa ospravedlňujem. Nemá zmysel si tu klamať. Diplomová práca Igora Matoviča je v dnešnom nezmyselnom pokuse o odvolanie vlády iba zástupný dôvod pre nedostatok inej agendy, ale chápem vás. Ale skutočné dôvody sú dva. Po prvé. Pomaly sa okolo vás sťahuje slučka. Postupne idú jeden za druhým kamaráti alebo, lepšie povedané, spolupáchatelia šéfa vašej mafie za mreže. Padá jeden múr vašej obrany za druhým, či sú to skorumpovaní sudcovia, ktorí vám poskytovali beztrestnosť spolu s rovnakými prokurátormi, alebo vyšetrovatelia, ktorí sú už nie ovládaní a zastrašovaní vašimi figúrkami vo vedení polície a ministerstva vnútra. Únos štátu sa skončil a občania žiadajú spravodlivosť. Po druhé. Igor Matovič zabezpečil, že na stôl príde nevidelný, nevídaný balík 43 mld. eur. Nie ten trápny milión, ktorý ste položili na stôl, aby ste sa neúspešne vyvinili z podozrenia z vraždy. Áno, na stôl príde 40 mld. a vy ich nebudete môcť rozkradnúť tak, ako ste rozkradli diaľnice, ako ste rozkradli, áno, tie diaľnice, ktoré súdruh Fico sľuboval do roku 2010. Že aké diaľnice? Že žiadne nie sú? No práve o týchto diaľniciach hovorím. Budem citovať majstra Janovica: „Keby ste okrem toho, že ste kradli, aj niečo urobili, ale vy ste okrem toho, že ste kradli, iba kradli.“ Podotýkam, že mám tento citát správne vyznačený úvodzovkami, kurzívou a dokonca aj uvedený zdroj. To len preto, aby ste aj mňa neoznačili za plagiátora ako predsedu vlády. A ešte si dovolím parafrázovať už klasika slovenského politického zločinu: „Ako sa kradlo za Mečiara, tak sa kradlo aj za Dzurindu.“ Ale taká rabovačka, aká tu bola za Fica, tak to tu nebolo ani za mongolských a tureckých nájazdov dohromady. Takže áno, chápem vás. Nemôcť ukradnúť taký balík a ešte spoza mreží sa dívať na to, ako sa použije tento balík pre ľudí a pre tento štát, tak to je naozaj dôvod na permanentný hysterický záchvat. Ach, môcť tak prstami kŕčovitými ako dravčie pazúry udrapnúť aspoň euríčko! Nuž ale spoza mreží to nepôjde, vážení. Trocha svetla si pustíme aj na ten prvý zástupný dôvod, diplomová práca. Pamätníci, a je nás tu dosť, si pamätajú, ako študovali papaláši a ich deti, prípadne niektorí športovci, niektorí režimu poplatní umelci, deti mäsiarov, pumpárov, pardon (rečník listuje v písomných podkladoch), tzv. klobáskové tituly a podobne. Študenti, absol..., alebo absolventi technických odborov ako strojári, stavbári a podobne si pamätajú na pojem sklená afidita. Vždy v diplomovom období alebo v čase záverečných prác alebo ročníkových prác mali okná úplne inú funkciu. Ležali naplocho medzi dvomi sta..., medzi dvomi stolmi a kopríroval..., kopírovali sa výkresy hlava-nehlava. Pravidlá pre vypracovanie diplomových prác sa menili v čase jednak prirodzeným vývojom jednotlivých škôl, a jednak technickým vývojom. Ale porovnávať a posudzovať 22 rokov starú prácu podľa dnešných pravidiel môže iba ignorant alebo človek, ktorý má zlý úmysel. Ten účelový hon na diplomovku nie je nič viac a nič menej ako prekrytie obrovských existenčných, morálnych a obsahových problémov zvolávateľov tejto mimoriadnej schôdze. Každá vysoká škola si vytvorila vlastné pravidlá, metodológie a metodiky vedeckej práce, ktorej súčasťou je aj tvorba vedeckých publikácií a hlavne záverečných prác rôzneho stupňa. Niektoré, niekedy si tieto pravidlá upravili dokonca aj jednotlivé fakulty. Niektoré odchýlky existujú aj v súčasnosti, preto napríklad MUDr. Raši, nie je tu, nemusí mať strach, že by niekto vytiahol a pozrel si jeho diplomovú prácu, lebo žiadnu nenapísal. Len postupne sa metodiky písania vedeckých prác zjednocovali, ale skôr pod tlakom a v konkurencii so zahraničím ako osvietenstvom našich bývalých, dúfam, že bývalých politikov. Doposiaľ nikde neexistuje legislat..., legislatívna norma, ktorá by oprávnenie takejto autority dávala politikom a tobôž nie niektorým novinárom. A nemá tento mandát ani žiadny neúspešný právnik, nie je tu, ani skrachovaný politik, nie je tu, a ani žiadny alkoholik. Ak si chcete právo tejto autority svojvoľne uzurpovať, možno by stálo za úvahu, aby sa právnou cestou bránil nielen pán Igor Matovič, ale aj príslušní predstavitelia školy a fakulty. Je to v prvom rade v záujme akademických slobôd, ktoré komunisti nikdy neuznávali, a ich pohrobkovia sa tiež snažia znásilňovať a zadupávať. Tento účelový hon diplomovku nie je nič viac a nič menej ako prekrytie obrovských existenčných, morálnych a obsahových problémov zvolávateľov, tak ako SMER a jeho odídenci od neho nemajú agendu, a kedykoľvek by sa pohli s relevantnou témou, narazia. Narazia na problém, ktorý sa rieši v trestnoprávnej, hmotnoprávnej alebo morálno-etickej rovine. Ten posledný prípad ich ale trápi najmenej, lebo ako povedal šéfko, načo mi tu hovoríte o morálke. Čo ja s tým? Akákoľvek vecná téma pre nich znamená zoťatie vlastnej hlavy. A tak jediné, čo im umožní tlačovkovať, je len tá nešťastná diplomovka. Viete, zdá sa mi trošku úsmevné, že tí, ktorí ukradli, aj čo bolo privarené alebo priviazané reťazou, rozprávajú o ochrane duševného vlastníctva. Mimochodom, ochrana duševného vlastníctva v inkriminovanom období je tiež zaujímavá téma. Vďaka takým súdruhom, ako ste vy, bolo podľa konzervatívnych odhadov viac ako 75 % používaného softvéru nelegálneho. Nie softvéru v súkromných počítačoch, ale softvéru používaného v štátnej správe a v samospráve. Takto ste si vy, súdruhovia, predstavovali chrániť duševné vlastníctvo. A keďže som už pri tej téme o blízkej vedeckej práci, blízkej vedeckej práci, nemôžem si odpustiť jednu malú odbočku. Súčasťou vašej úderky je aj, s prepáčením, vedecký pracovník SAV, čiže našej najvyššej vedeckej inštitúcie, tohto štátu, ale jeho výstupy musela dokonca riešiť aj etická komisia tejto inštitúcie. Takže to bolo pár poznámok o prvom zástupnom probléme. Ale poďme k druhému pseudodôvodu. Tvrdíte, že Igor Matovič je neschopný v diplomacii a škodí Slovensku. No asi je dobré, že podľa vás je neschopný diplomat, lebo podľa vás je vrcholom diplomacie, tak ako vám ukázal váš vzor, reformný komunista Mečiar, ktorý si zobral svoju frajerku na audienciu k Svätému otcovi, tak i váš birmovný komunista si dotrepal na jednanie s nemeckou kancelárkou mafiánsku pornohospodárku. Grendel, Gábor, podpredseda NR SR 201. Pán poslanec, vypršal váš čas na prejav v rámci ústnej rozpravy. Dve... Zajačik, Vladimír, poslanec NR SR 202. Ďakujem pekne. (Potlesk.)